**Aci sosi pe vremuri – Ion Pilat**

Tradiționalismul este o mișcare ideologică și literară manifestată în perioada interbelică, a cărei ideologie este promovată de revistele „Sămănătorul” și „Gânditorul”. El a evoluat în paralel și în opoziție cu modernismul și se caracterizează prin evocarea nostalgică a trecutului, prin idilizarea lumii rurale, a țăranului văzut ca truditor al Pământului.

Ion Pilat reflectă ideologia tradiționalistă în volumul „Pe Argeș în sus”, publicat în anul 1923, din care face parte și poezia „Aci sosi pe vremuri”.

Poezia se înscrie în direcția tradiționalistă prin: tema timpului trecător, respectarea prozodiei clasice, orientarea spre trecut (motivul amintirii, casa părintească), descrierea cadrului natural, rural și a trecutului legendar.

„Aci sosi pe vremuri” este o meditație pe tema trecerii ireversibile a timpului, asociată cu repetabilitatea destinului uman, ciclicitatea vieții. Mai poate fi încadrată și în sfera pastelului psihologic și a elegiei, datorită regretului poetului pentru lumea dispărută.

Poezia lui Pilat prezintă o tematică rurală, preferată de tradiționaliști, care se armonizează cu tema iubirii și tema timpului, într-o construcție simentrică, de factură clasică.

Titlul poeziei, reluat în prima secvență poetică, susține tema timpului și fixează cadrul spațio-temporal al iubirii. Titlul, prin structura sa simbolică, face trimitere la prezent, prin adverbul „aci”, cât și la trecut, prin locuțiunea adverbială „pe vremuri”. Trecutul și prezentul sunt legate de către verbul „sosi” la perfect simplu.

Secvența elegiacă, mai restrânsă, alcătuită din două distihuri, ilustrează tema trecerii timpului. Portretele sunt singurele care mai păstrează imaignile îndrăgostiților de pe vremuri („Te vezi aivea numai în ștersele portrete”).

Textul poetic este împărțit în trei secvențe organizate simetric, alcătuit din 19 distihuri și un vers final, liber, având rolul de laitmotiv al poeziei, care sugerează, însă, îndepărtarea de modelul clasic.

Prima secvență corespunde cu planul trecutului: iubirea de „ieri” a bunicilor. La rândul ei, este împărțită în două părți: descrierea decorului poveștii de dragoste și scenariul iubirii bunicilor.

A doua secvențe este o meditație pe tema trecerii timpului și face legătura dintre planurile prezentului și trecutului.

A treia secvență poetică surprinde, simetric față de prima, scenariul iubirii din prezent. Versul independent din final, cu rol de laitmotiv ( „De nuntă sau de moarte, în turnul vechi din sat”) încheie planul prezentului prin reluarea unei imagini simbolice din prima secvență și are rol de avertisment asupra faptului că viața este o „mare trecere”. Turnul și clopotul devin simboluri ale repetării destinului.

Cele două planuri temporale se situează într-o relație de opoziție, dar și de complementaritate, întrucât cele două generații trec prin experiențe comune, cât și diferite.

Structura compozițională este clasică: distihuri cu rima împerecheată, măsura de 13-14 silabe și ritmul iambic, justificând apartenența poeziei la tradiționalism.

Pilat se distinge ca tradiționalist prin abordarea unei tematici specifice (universul rural, nostalgia trecutului, trecerea timpului, iubirea), însă este modernist prin ironia cu care tratează tema romantică a nostalgiei.

În concluzie, „Aci sosi pe vremuri” de Ion Pilat aparține literaturii tradiționaliste prin compoziția de factură clasică și prin abordarea unei tematici specifice acestei direcții literare.