**Riga Crypto și lapona Enigel – Ion Barbu**

Modernismul este un curent ideologic, cultural și artistic care a apărut în secolul al XX-lea și a reprezentat o revolta a artiștilor împotriva normelor și tradițiilor academice. Poezia interbelică de factură modernistă se caracterizeaza printr-o intelectualizare a mesajului. Scriitorii au simțit nevoia de a cultiva o lirică de tip reflexiv. Limbajul liric este unul metaforic, ambiguu.

Poezia „Riga Crypto și lapona Enigel” de Ion Barbu, publicată în anul 1924 și mai apoi integrată în volumul „Joc Secund” (1930) face parte din cea de-a doua etapă a creației barbiene, baladic-orientală, anterioară etapei emetice.

Poemul ilustrează câteva trăsături esențiale ale modernismului: intelectualizarea emoției și a mesajului, preferința pentru poezia reflexivă, ambiguitatea limbajului, ineditul metaforelor, înnoiri prozodice.

„Riga Crypto și lapona Enigel” este subintitulată „Baladă”, începe ca un cântec bătrânesc, dar se doezvoltă în viziune modernă, ca un amplu poem de cunoaștere și poem alegoric. Aspectul baladic reiese din prezentarea unui fir epic, în care realul se împletește cu fabulosul. Întâmplarea excepțională este pusă pe seama unor personaje excepționale, care se definesc în antiteză, fiind reprezentanți ai unor regnuri diferite.

Tema fundamentală a poeziei este iubirea ca modalitate de cunoaștere a lumii, la care se adaugă drama cunoașterii și a incompatibilității dintre două lumi, două spirite, total diferite, dar totuși legate printr-o iubire imposibilă.

Tema baladei este susținută în primul rând prin titlul acesteia, care trimite la marile povești de dragoste din literatura universală, precum „Romeo și Julieta” sau „Tristan și Isolda”. Statutul social care precede numele celor două personaje sugerează incompatibilitatea socială (Crypto, statut regal; Enigel, personaj uman, comun).

Numele Crypto are dublă semnificație: „ascuns”, „încifrat”, implicat de adjectivul „criptic”, dar sugerează și apartenența la familia criptogamelor, a ciuprecilor care un înfloresc, ci se reproduc prin spori. Enigel, provenit din latinescul „angelus”, înseamnă „înger”, iar lapona sugerează originea nordică a acesteia.

Acest poem este interpretat de însuși Ion Barbu ca fiind un „Luceafăr întors”, deoarece rolurile sunt inversate. Crypto reprezintă ființa inferioară, instinctuală, respinsă de către Enigel, care în opoziție cu acesta, este ființa superioara, evoluată, rațională și înțeleaptă. Motivul „fugit irremediabile et irreversibile tempus” este susținut de sfârșitul poveștii de iubire, răsăritul soarelui.

Poemul este construit după tehnica povestirii în ramă, iar din punct de vedere compozițional, poezia este alcătuită din două parți: prologul și balada propriu-zisă. Fiecare dintre aceste părți prezintă câte o nuntă: una împlinită și una povestită, ratată, modificată în final prin căsătoria lui Crypto cu „măselărița”.

Prologul conturează atmosfera de la finalul unei nunți trăite. Primele patru strofe constituie rama viitoarei povești sub forma dialogului menestrelului cu „nuntașul fruntaș”.

Partea a doua este împărțită la rândul ei în mai multe tablouri poetice. În primul tablou sunt prezentați eroii și portretul acestora, dar și împărăția rigăi Crypto și locurile natale ale Laponei Enigel. Al doilea tablou reprezintă idila, cele două chemări ale rigăi, primele două refuzuri și refuzul categoric, împreună cu încheierea întâlnirii. Cel de-al treilea tablou este finalul moralizator (epilogul), pedepsirea rigăi prin metamorfozarea acestuia în ciupercă otrăvitoare. Modurile de expunere sunt: descrierea, dialogul și narațiunea.

La nivelul limbajului poetic, dialogul dintre riga Crypto și Enigel este construit pe baza antitezelor, a relațiilor de opoziție: spirit – materie, întuneric - lumină, nonuman - uman, regal – comun, masculin – feminin, instinct - rațiune.

În concluzie, balada modernistă „Riga Crypto și lapona Enigel” de Ion Barbu răstoarnă clișeele tradiționale, astfel axa uman – feminin – comun devine superioară axei nonuman – masculin – regal. Poemul prezintă drama incompatibilității și legea nemiloasă a iubirii.