**Testament – Tudor Arghezi**

Modernismul este un curent ideologic, cultural și artistic care a apărut în secolul al XX-lea și a reprezentat o revolta a artiștilor împotriva normelor și tradițiilor academice. Poezia interbelică de factură modernistă se caracterizeaza printr-o intelectualizare a mesajului. Scriitorii au simțit nevoia de a cultiva o lirică de tip reflexiv. Limbajul liric este unul metaforic, ambiguu.

Arta poetică este un text liric în care autorul își exprimă, prin mijloace artistice specifice unei opere literare, concepția despre creație, convingeriile sale despre arta literaturii, despre modul cum trebuie să fie operă literară.

Poezia „Testament” de Tudor Arghezi, care deschide volumul de debut al autorului, „Cuvinte Potrivite” (1927), face parte din seria artelor poetice moderne ale riteraturii române din perioada interbelică.

Poezia suportă încadrarea în sfera modernistă datorită respectării principiului liricizării prin faptul că se remarcă prezența mărcilor lexico-gramaticale ale subiectivității, verbe („nu voi lăsa”, „am ivit”, „am prefăcut”), pronume sau adjective pronominale(„eu”, „mea”, „mei”) la persoana I singular. Opera mai prezintă trăsături esențiale ale modernismului, precum: ambiguitatea limbajului, prin utilizarea metaforei, intelectualizarea și liricizarea poeziei.

„Testament” este o artă poetică modernă, deoarece în cadrul ei apare o problematică specifică liricii moderne: transfigurarea socialului în estetic, estetica urâtului și raportul dintre inspirație și tehnica poetică.

Opera literară este o artă poetică, deoarece autorul își exprimă propriile convingeri despre arta literară, despre rolul artistului în societate.

Tema poeziei o reprezintă creația literară în ipostază de meșteșug, creația lăsată drept moștenire unui fiu spiritual.

Textul poetic este conceput ca un monolog adresat de tată unui fiu spiritual, acesta putând fi ori cititorul, ori un tânăr poet, căruia îi este lăsat drept moștenire „cartea”. Cartea, singurul „bun” pe care îl poate lăsa urmașilor („Nu-ți voi lăsa drept bunuri, după moarte / Decât un nume adunat pe-o carte”), este termenul cheie al întregii poezii, o metaforă care are sensul de bun spiritual care face legătura dintre generații și le oferă urmașilor o identitate („Cartea mea-I, fiule, o treaptă”).

Viziunea despre lume a lui Tudor Arghezi reprezintă atitudinea creatorului față de strămoși și de urmași, prin mesajul și valoarea estetică a operelor sale. Creatorul trebuie să transfigureze în creație suferințele proprii și cele a urmașilor („Durerea noastră surdă și amară”, „Sudoarea muncii sutelor de ani”). Poezia se naște în urma unui proces obositor și îndelungat („Și frământate mii de săptămâni / Le-am prefăcut în versuri și-n icoane”), devenind „o treaptă” în evoluția neamului său.

Titlul poeziei are o dublă semnificație. Denotativ, cuvântul se referă un act juridic prin care o persoană își exprimă dorințele ce urmează a-I fi îndeplinite după moarte. Testament trimite și la cele două părți ale Bibliei, Vechiul Testament și Noul Testament, în care sunt sintetizate învățăturile religioase adresate omenirii. Din aceasta derivă și sensul conotativ al termenului, creația argheziană fiind o moștenire spirituală lăsată urmașilor cititori.

Arghezi introduce în literatura română o tehnică specific modernistă, estetica urâtului, concept preluat de la scriitorul francez Charles Baudelaire din volumul „Florile răului”. Arghezi consideră că orice aspect al realității, indiferent că este frumos sau urât, poate deveni material poetic: „Din bube, mucegaiuri și noroi / Iscat-am frumuseți și prețuri noi”.

În concluzie, arta poetică modernistă „Testament” de Tudor Arghezi este un mic tratat de estetică, în care autorul își prezintă concepția cu privire la procesul poetic, la creație, la funcția poeziei și la condiția creatorului.